EL Επίσημη Εφημερίδα της Ευρωπαϊκής Ένωσης L 139/28

ΑΠΌΦΑΣΗ ΤΗΣ ΕΠΙΤΡΟΠΉΣ

της 25ης Μαΐου 2007

σχετικά με τη μη καταχώριση του thiodicarb στο παράρτημα I της οδηγίας 91/414/ΕΟΚ του Συμβουλίου και με την αφαίρεση των αδειών για τα φυτοπροστατευτικά προϊόντα που περιέχουν αυτή την ουσία

[κοινοποιηθείσα υπό τον αριθμό Ε(2007) 2165]

(Κείμενο που παρουσιάζει ενδιαφέρον για τον ΕΟΧ)

(2007/366/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 τέταρτο εδάφιο,

Εκτιμώντας τα ακόλουθα:

(1) Στο άρθρο 8 παράγραφος 2 της οδηγίας 91/414/ΕΟΚ προβλέπεται ότι ένα κράτος μέλος μπορεί, επί δώδεκα έτη από την ημερομηνία κοινοποίησης της εν λόγω οδηγίας, να εγκρίνει τη διάθεση στην αγορά φυτοπροστατευτικών προϊόντων τα οποία περιέχουν δραστικές ουσίες που δεν αναφέρονται στο παράρτημα I της οδηγίας αυτής και κυκλοφορούν ήδη στην αγορά δύο έτη μετά την ημερομηνία κοινοποίησης, ενώ παράλληλα οι εν λόγω ουσίες εξετάζονται σταδιακά στο πλαίσιο σχετικού προγράμματος εργασίας.

(2) Οι κανονισμοί της Επιτροπής (ΕΚ) αριθ. 451/2000 (2) και (ΕΚ) αριθ. 703/2001 (3) καθορίζουν λεπτομερείς κανόνες για την εφαρμογή του δεύτερου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και ορίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/ΕΟΚ. Στον εν λόγω κατάλογο περιλαμβάνεται το thiodicarb.

(3) Για το thiodicarb εκτιμήθηκαν οι επιπτώσεις στην ανθρώπινη υγεία και στο περιβάλλον σύμφωνα με τις διατάξεις που θεσπίζονται στους κανονισμούς (ΕΚ) αριθ. 451/2000 και (ΕΚ) αριθ. 703/2001 για μια σειρά χρήσεων που προτάθηκαν από τον κοινοποιούντα. Επιπλέον, οι εν λόγω κανονισμοί ορίζουν τα κράτη μέλη-εισηγητές που πρέπει να υποβάλουν τις σχετικές εκθέσεις αξιολόγησης και ανάλογες συστάσεις στην Ευρωπαϊκή Αρχή για την Ασφάλεια των Τροφίμων (EFSA) σύμφωνα με το άρθρο 8 παράγραφος 1 του κανονισμού (ΕΚ) αριθ. 451/2000. Για το thiodicarb, το κράτος μέλος-εισηγητής ήταν το Ηνωμένο Βασίλειο και όλες οι σχετικές πληροφορίες υποβλήθηκαν στις 19 Ιανουαρίου 2004.

(4) Η έκθεση αξιολόγησης εξετάστηκε από ομοτίμους τόσο των κρατών μελών όσο και της EFSA (στο πλαίσιο της δικής της ομάδας εργασίας για την αξιολόγηση) και υποβλήθηκε στην Επιτροπή στις 14 Δεκεμβρίου 2005 με τη μορφή συμπερασμάτων της EFSA σχετικά με την εξέταση από ομοτίμους της εκτίμησης κινδύνου από φυτοπροστατευτικά προϊόντα όσον αφορά τη δραστική ουσία thiodicarb (4). Η εν λόγω έκθεση επανεξετάστηκε από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και έλαβε την τελική της μορφή στις 14 Ιουλίου 2006 ως έκθεση ανασκόπησης της Επιτροπής για το thiodicarb.

(5) Κατά την αξιολόγηση αυτής της δραστικής ουσίας εντοπίστηκε μια σειρά ζητημάτων που προκαλούν ανησυχία. Η εκτίμηση κινδύνου για την εντομοκτόνο δράση έδειξε ότι υπάρχει μεγάλος διατροφικός κίνδυνος για τα νήπια, ο οποίος απορρέει από την κατανάλωση ραντισμένων επιτραπέζιων σταφυλιών, αλλά και για τους ενήλικες από την κατανάλωση κρασιού. Επιπλέον, η εκτίμηση κινδύνου για τη χρήση του thiodicarb ως μαλακιοκτόνου έδειξε ότι υπάρχουν σοβαρά κενά στα σχετικά στοιχεία, ιδίως όσον αφορά την έκθεση του χρήστη και την πιθανή μόλυνση των υπόγειων υδάτων, και έτσι δεν ήταν δυνατόν να εξαχθεί βάσει των διαθέσιμων πληροφοριών το συμπέρασμα ότι το thiodicarb πληροί τα κριτήρια για καταχώριση στο παράρτημα I της οδηγίας 91/414/ΕΟΚ.

(6) Η Επιτροπή κάλεσε τον κοινοποιούντα να υποβάλει τα σχόλιά του σχετικά με τα αποτελέσματα της εξέτασης από ομοτίμους και σχετικά με την πρόθεσή του να υποστηρίξει ή να μην υποστηρίξει περαιτέρω τη συγκεκριμένη ουσία. Ο κοινοποιών υπέβαλε τα σχόλιά του, τα οποία εξετάστηκαν προσεκτικά. Ωστόσο, παρά τα επιχειρήματα που ανέπτυξε ο κοινοποιών, τα σημεία που προκαλούν ανησυχίες παραμένουν και οι διενεργηθείσες εκτιμήσεις με βάση τα στοιχεία που υποβλήθηκαν και αξιολογήθηκαν κατά τις συνεδριάσεις εμπειρογνωμόνων της EFSA δεν απέδειξαν ότι είναι δυνατόν, υπό τους προτεινόμενους όρους χρήσης, τα φυτοπροστατευτικά προϊόντα που περιέχουν thiodicarb να πληρούν γενικά τις απαιτήσεις που καθορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ.

(7) Επομένως, το thiodicarb δεν πρέπει να καταχωριστεί στο παράρτημα I της οδηγίας 91/414/ΕΟΚ.

(8) Πρέπει να ληφθούν μέτρα για να εξασφαλιστεί ότι οι άδειες που έχουν δοθεί για τα φυτοπροστατευτικά προϊόντα που περιέχουν thiodicarb θα αφαιρεθούν εντός καθορισμένης προθεσμίας και δεν θα ανανεωθούν, ούτε θα δοθούν νέες άδειες για τέτοιου είδους προϊόντα.

(9) Τυχόν περίοδος χάριτος που θα παραχωρηθεί από κράτος μέλος για απόσυρση προς καταστροφή, αποθήκευση, διάθεση στην αγορά και χρησιμοποίηση των υφιστάμενων αποθεμάτων φυτοπροστατευτικών προϊόντων που περιέχουν thiodicarb, πρέπει να περιοριστεί στους δώδεκα μήνες ώστε να επιτραπεί η χρησιμοποίηση των υφιστάμενων αποθεμάτων για μία ακόμη καλλιεργητική περίοδο.

(10) Η παρούσα απόφαση δεν προδικάζει καμία ενέργεια στην οποία ενδέχεται να προβεί η Επιτροπή σε μεταγενέστερο στάδιο για την εν λόγω δραστική ουσία στο πλαίσιο της οδηγίας 79/117/ΕΟΚ του Συμβουλίου, της 21ης Δεκεμβρίου 1978, περί απαγορεύσεως της θέσεως σε κυκλοφορία και της χρησιμοποιήσεως φυτοπροστατευτικών [φυτοφαρμακευτικών] προϊόντων που περιέχουν ορισμένες δραστικές ουσίες (5).

(11) Η παρούσα απόφαση δεν προδικάζει την υποβολή αίτησης για το thiodicarb σύμφωνα με τις διατάξεις του άρθρου 6 παράγραφος 2 της οδηγίας 91/414/ΕΟΚ με σκοπό την πιθανή καταχώρισή της στο παράρτημα I της εν λόγω οδηγίας.

(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το thiodicarb δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ.

Άρθρο 2

Τα κράτη μέλη εξασφαλίζουν ότι:

α) οι άδειες για φυτοπροστατευτικά προϊόντα που περιέχουν thiodicarb αφαιρούνται έως τις 25 Νοεμβρίου 2007·

β) από την ημερομηνία δημοσίευσης της παρούσας απόφασης δεν χορηγούνται ούτε ανανεώνονται άδειες για φυτοπροστατευτικά προϊόντα που περιέχουν thiodicarb.

Άρθρο 3

Τυχόν περίοδος χάριτος που παραχωρούν τα κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ είναι όσο το δυνατόν συντομότερη και λήγει το αργότερο στις 25 Νοεμβρίου 2008.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 25 Μαΐου 2007. Για την Επιτροπή Μάρκος ΚΥΠΡΙΑΝΟΫ Μέλος της Επιτροπής

(1) ΕΕ L 230 της 19.8.1991, σ. 1. Οδηγία όπως τροποποιήθηκε τελευταία με την οδηγία 2007/25/ΕΚ της Επιτροπής (ΕΕ L 106 της 24.4.2007, σ. 34).

(2) ΕΕ L 55 της 29.2.2000, σ. 25. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1044/2003 (ΕΕ L 151 της 19.6.2003, σ. 32).

(3) ΕΕ L 98 της 7.4.2001, σ. 6.

(4) EFSA Scientific Report (2005) 55, 1-76, Conclusion regarding the peer review of peticide risk assessment of Thiodicarb.

(5) ΕΕ L 33 της 8.2.1979, σ. 36. Οδηγία όπως τροποποιήθηκε τελευταία με τον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου (ΕΕ L 158 της 30.4.2004, σ. 7)· όπως διορθώθηκε στην ΕΕ L 229 της 29.6.2004, σ. 5.